Document ID: 32012D0532

A BIZOTTSÁG VÉGREHAJTÁSI HATÁROZATA
(2012. szeptember 27.)
a 2004/211/EK határozat I. mellékletének az élő lófélék és ezek spermájának, petesejtjének és embriójának az Európai Unióba történő behozatala tekintetében engedélyezett harmadik országok és országrészek jegyzékében a Bahreinra és Brazíliára vonatkozó bejegyzések tekintetében történő módosításáról
(az értesítés a C(2012) 6732. számú dokumentummal történt)
(EGT-vonatkozású szöveg)
(2012/532/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 17. cikke (3) bekezdésének a) pontjára,
tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 2009. november 30-i 2009/156/EK tanácsi irányelvre (2) és különösen annak 12. cikke (1) és (4) bekezdésére, valamint 19. cikkének bevezető mondatára, a) és b) pontjára,
mivel:
(1)
A 92/65/EGK irányelv megállapítja többek között a lófélék spermájának, petesejtjének és embriójának Unióba való behozatalára vonatkozó feltételeket. E feltételeknek legalább egyenértékűeknek kell lenniük a tagállamok közötti kereskedelemre vonatkozókkal.
(2)
A 2009/156/EK irányelv megállapítja az élő lófélék Unióba történő behozatalának állat-egészségügyi feltételeit. Az irányelv úgy rendelkezik, hogy lófélék Unióba történő behozatala csak olyan harmadik országokból engedélyezett, amelyek legalább hat hónapja mentesek a takonykórtól.
(3)
A tagállamok által az élő lófélék, továbbá a lófélék spermájának, petesejtjeinek és embrióinak behozatalára feljogosított harmadik országok és azok részei jegyzékének megállapításáról, valamint a 93/195/EGK és a 94/63/EK határozat módosításáról szóló, 2004. január 6-i 2004/211/EK bizottsági határozat (3) megállapítja azon harmadik országok vagy - régiókba sorolás alkalmazása esetén - azok részeinek jegyzékét, ahonnan a tagállamok engedélyezik a lóféléknek és ezek spermájának, petesejtjének és embriójának az importját, továbbá megadja az ilyen behozatalra alkalmazandó további feltételeket. Bahrein és Brazília jelenleg szerepelnek ezen a listán, amelyet a 2004/211/EK határozat I. melléklete tartalmaz.
(4)
2010 áprilisában a Bizottság jelentést kapott a takonykór Bahrein északi részén való előfordulásának megerősített eseteiről. Figyelembe véve e jelentést, valamint az állat-egészségügyi helyzet alakulását az említett harmadik országban, a 2011/512/EU bizottsági végrehajtási határozattal (4) módosított 2004/211/EK határozat előírja, hogy Bahreint régiókba kell sorolni. Emellett előírja, hogy az érintett harmadik országnak a 2004/211/EK határozat I. mellékletében ismertetett BH-1 régiójából csak törzskönyvezett lovak esetében engedélyezett az ideiglenes beléptetés és behozatal.
(5)
2012. április 30-án Bahrein zárójelentést nyújtott be a Bizottságnak a takonykórnak az ország északi részén - amely nem része a 2004/211/EK határozat I. mellékletében leírt BH-1 régiónak - történt felszámolásáról, továbbá megfelelő garanciákat adott arra vonatkozóan, hogy a jelentésnek a Bizottsághoz való eljuttatását megelőző hat hónapos időszakban az ország érintett részén nem mutattak ki takonykórt.
(6)
Bahrein továbbá olyan információkat is szolgáltatott, amelyek arról tanúskodnak, hogy az ország egész területén jelentős mértékű javulás következett be a lófélék állat-egészségügyi helyzetére vonatkozó hatósági állatorvosi felügyeletének biztosítása érdekében. Bahrein elkötelezte magát amellett is, hogy folytatja területén a takonykór ellenőrzését.
(7)
Tekintettel a Bahrein által benyújtott információkra és garanciákra, helyénvaló engedélyezni a lóverseny, lovassportrendezvények vagy kulturális események céljára szánt törzskönyvezett lovaknak az említett harmadik ország BH-1 régiójából történt ideiglenes kivitelét követő, az Unióba történő újbóli behozatalát, valamint törzskönyvezett lovaknak Bahrein BH-1 régióján kívüli területeiről az Unióba történő behozatalát és ideiglenes beléptetését. A 2004/211/EK határozat I. mellékletét ezért ennek megfelelően módosítani kell.
(8)
A takonykór előfordul továbbá Brazília területének egyes részein, ezért a lófélék - és következésképpen spermájuk, petesejtjük és embriójuk - behozatala csak az országnak a 2004/211/EK határozat I. mellékletének 4. oszlopában feltüntetett BR-1 régiójából engedélyezhető. Minas Gerais és Rio de Janeiro állama jelenleg ehhez a régióhoz tartozik.
(9)
2012. május 22-én Brazília értesítette az Állat-egészségügyi Világszervezetet (OIE) annak megerősítéséről, hogy Minas Gerais államban az egyik ló szervezetében takonykórt mutattak ki. Brazília ennek megfelelően a 2009/156/EK irányelv szerint a BR-1 régióba tartozó szövetségi államok egész csoportja vonatkozásában beszüntette az állat-egészségügyi bizonyítványok kiállítását. Emellett 2012. július 16-án Brazília értesítette a Bizottságot, hogy Rio de Janeiro államban újabb takonykór-megbetegedést mutattak ki.
(10)
Mivel Minas Gerais és Rio de Janeiro állam már nem mentes a takonykortól, és Brazília illetékes hatóságai garanciát nyújtottak arra vonatkozóan, hogy az érintett harmadik ország BR-1 régiójának más szövetségi államai mentesek a betegségtől, a 2004/211/EK határozat I. mellékletében említett régióra vonatkozó bejegyzést az érintett két államnak a régió leírásából való elhagyásával módosítani kell.
(11)
Mindazonáltal a lóverseny, lovassportrendezvények vagy kulturális események céljára szánt törzskönyvezett lovak ideiglenes kivitele utáni újrabehozatalára vonatkozó állat-egészségügyi feltételekről és a szükséges állatorvosi bizonyítványokról szóló, 1993. február 2-i 93/195/EGK bizottsági határozat (5) követelményeinek megfelelően a Brazília által adott tájékoztatás és garanciák figyelembevételével lehetőség van arra, hogy regisztrált lovakat időszakos kivitel után Rio de Janeiro állam területének egy részéről újra behozzanak.
(12)
A 2004/211/EK határozatot ezért ennek megfelelően módosítani kell.
(13)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/211/EK határozat I. melléklete a következőképpen módosul:
1.
a Bahreinre vonatkozó bejegyzés helyébe a következő szöveg lép:
„BH
Bahrein
BH-0
Az egész ország
E
-
-
-
-
-
-
-
-
-
-
BH-1
Déli rész (Bahrein fő szigetének a 4. rovatban ismertetett része)
E
X
X
X
-
-
-
-
-
-
BH-2
Északi rész (a 4. rovatban ismertetett területeken kívüli részek)
E
X
-
X
-
-
-
-
-”
2.
a Brazíliára vonatkozó bejegyzés helyébe a következő szöveg lép:
„BR
Brazília
BR-0
az egész ország
D
-
-
-
-
-
-
-
-
-
-
BR-1
A következő államok:
Rio Grande do Sul, Santa Catarina, Paraná, São Paulo, Mato Grosso do Sul, Goiás, Distrito Federal, Espírito Santo, Rondônia, Mato Grosso
D
X
X
X
X
X
X
X
X
X
BR-2
Sociedade Hípica Brasileira, Antonio Carlos Jobim nemzetközi repülőtér - Galeão és a két létesítmény közötti autóút Rio de Janeiro államban.
D
X
2012. október 31-ig érvényes”
2. cikk
Ennek a határozatnak a tagállamok a címzettjei.
Kelt Brüsszelben, 2012. szeptember 27-én.

Labels: 3
18
6